Pernille Skipper (EL), 2013-02-22:
Jeg beklager forvirringen.
Enhedslisten er imod logningsbekendtgørelsen, imod, at man registrerer al vores kommunikation, hver gang vi sender en sms, hver gang vi foretager et opkald, og hver gang vi går på en hjemmeside.
Det er vi ikke, fordi det ikke kan opklare forbrydelser, for det kan det.
Det kan være et rigtig effektivt redskab for politiet, og det bliver også brugt i mange tilfælde.
Men vi er først og fremmest imod, fordi der altid skal være et proportionelt forhold, når der gøres indgreb i vores grundlæggende frihedsrettigheder for at forsøge at forhindre kriminalitet.
Der skal altid være en balance, og vi mener helt klart, at balancen er forrykket her.
For et år siden sagde et flertal her i Folketinget nej til at udskyde revisionen af den her logningsbekendtgørelse til 2013-14.
Vi sagde, at det skulle være i 2012-13.
Nu forsøger justitsministeren så en gang til at sige: Vil I ikke nok være søde at udskyde det?
Og der vil jeg sige det samme, som vi sagde for et år siden fra Enhedslisten side: Vi mener, at det her er så grundlæggende et spørgsmål, at vi har brug for en selvstændig evaluering i Folketinget.
Vi har brug for oplysninger, så vi selvstændigt kan tage stilling.
Det kan ikke nytte noget, at vi bare sætter os til at vente på, hvad Europa-Kommissionen kommer frem til, og så makker ret.
Vi har så fået Justitsministeriet til at lave en rapport, bl.a. om, hvordan de her oplysninger bliver anvendt, hvad reglerne egentlig er osv., og der kan vi se, at især for det, der kaldes sessionslogning, bliver de anvendt meget, meget lidt.
Man er næsten fristet til at sige, at politiet jo egentlig selv indrømmer, at den del, der hedder sessionslogning, nærmest er ubrugelig.
Og det vidner om, at i den vurdering af proportionalitet, på den ene side hensynet til retssikkerheden og på den anden side hensynet til sikkerheden, er det her område fuldstændig ude af kontrol.
Vi gemmer og registrerer oplysninger om vores borgere, ikke fordi vi kan bruge dem til noget, men fordi justitsministeren tænker, at vi måske en dag får en teknologisk udvikling, der gør, at vi måske kan komme til at bruge dem til noget.
Begrundelsen fra Justitsministeriets side for, at vi nu skal udskyde revisionen, at vi bliver nødt til at vente på EU, og at vi ikke kan gå i gang med at revidere reglerne selv, er bl.a., at vi også skal lave reglerne om, når der kommer noget fra EU, og så kan vi jo risikere at skulle lave reglerne om sådan to gange inden for et par år.
Og det ville da også være irriterende for branchen, altså teleselskaberne, som bruger rigtig mange penge og ressourcer på at gemme de her oplysninger, fordi de skal.
Men hvis man læser høringssvarene fra telebranchen selv, kan man jo tydeligt se, at det argument er noget, de har fundet på ovre i Justitsministeriet, for telebranchen selv vil jo rigtig gerne af med al den her unødvendige logning, og faktisk mener de, at de bruger alt for mange penge på det.
Så mon ikke de synes, at det ville være fint nok, at man ændrede lidt i det et par gange, hvis de så ikke behøvede at bruge så mange millioner kroner på det?
Samtidig er der tale om en overimplementering af det direktiv, der er kommet fra EU.
Danmark er duks i den her sammenhæng.
Vi opbevarer oplysningerne længere, end vi bliver nødt til at gøre efter reglerne fra EU.
Vi registrerer den her såkaldte sessionslogning, og det er ikke engang et krav fra EU, at vi gør det, vi kan ikke bruge det til noget, men alligevel gør vi det.
Og regeringen fortsætter den tidligere regerings iver efter at få udvidet overvågningsmulighederne: Hvordan kan vi sørge for, at man også bliver overvåget, når man går på internettet på biblioteket?
Hvordan kan vi sørge for, at man også bliver overvåget, når man sidder på en café og går på hotspot?
Det er mig en gåde, at man kan blive ved med at være så overvågningsivrig, samtidig med at man bliver ved med at slå fast, at man jo altså er utrolig glad for vores demokrati og gerne vil beskytte det.
Så Enhedslisten siger klart nej til at udskyde den her revision.
Vi mener, at den skal gå i gang nu.
Vi mener også, at Justitsministeriet stadig væk skylder nogle oplysninger, som vi har bedt om i forbindelse med den betænkning, der er afgivet i Retsudvalget, og dem vil vi så allernådigst bede om en gang til.